
Természetes erdeifenyvesek tobozmorfológiai és tűlevél-anatómiai összehasonlító értékelése

     Az erdeifenyő a Föld második legelterjedtebb nyitvatermő faja. A faj eurázsiai elterjedési területén a déli fennmaradt természetes állományok reliktumnak tekinthetők. A Pinus sylvestris hazai természetes populációi nem nagy kiterjedésűek. Kiemelt jelentőségű közülük a fenyőfői erdeifenyves, melynek őshonosságára vonatkozóan ellentétes vélemények sora látott napvilágot.
    Dolgozatom célja a hazai és közép-kelet-európai honos erdeifenyő populációk tobozmorfológiai és tűlevél-anatómiai összehasonlító értékelése és az élőhelyspecifikus állományok elkülöníthetősége morfometriai mérések alapján. A fenyőfői populáció feltételezett őshonosságának alátámasztása újabb, elsősorban korábbi szerzők által nem alkalmazott morfológiai bélyegekkel.
    Vizsgálataimat a Budapesti Corvinus Egyetem Növénytani Tanszékén végeztem. A tobozmorfológiai vizsgálatokat 15 populáción, összesen 482 tobozon végeztem, 11 paraméterrel. A tűlevél-anatómiai kutatást 4 populáción, összesen 100 tűlevél keresztmetszetén végeztem, 4 paraméterrel, ezek a következők: a gyantajáratok száma, a karos paliszád sejtsorok száma a fenyőtű domború és homorú oldalán, valamint e két oldal találkozási szögletében.
    Tobozmorfológiai eredményeink egyértelműen alátámasztják, hogy az apofízis méretében a két eltérő élőhelytípus, a sziklai és a lápi élőhely között szignifikáns különbség van, tehát az apofízis morfológiája élőhelyspecificitást mutat, miközben független a populációk földrajzi származásától.
    A fenyőfői populáció esetében mind tobozmorfológiai mind tűlevél-anatómiai bélyegekben eltéréseket mutattunk ki. Az apofízisek vizsgálatakor Magyarországon belül a két apofízis aránypárt tekintve a fenyőfői populáció szignifikánsan eltér a többi hazai állománytól. A fenyőfői tűlevelek karos paliszád sejtsorainak száma mind a domború, mind a homorú oldalon magasabb volt és a gyantajáratok száma is a vizsgált négy populáció közül a legmagasabbnak bizonyult.
    Összességében elmondható, hogy a fenyőfői őshonosnak tartott, de gyakran vitatott eredetű erdeifenyves állomány egyedeinél mind tobozmorfológiai mind tűlevél-anatómiai bélyegekben szignifikáns eltéréseket mutattunk ki, melyek alátámasztják ennek az állománynak az egyediségét és bizonyíthatják reliktum jellegű erdőssztyepp múltját.



